Energie

Compania Transgaz a câştigat concursul de privatizare a întreprinderii de stat din Republica Moldova, Vestmoldtransgaz, anunţul fiind făcut de premierul moldovean Pavel Filip în cadrul întrevederii cu premierul României, Viorica Dăncilă.

"Republica Moldova şi-a majorat exporturile pe piaţa europeană, dar schimburile comerciale cele mai înalte sunt cu România. Am salutat venirea pe piaţa din Republica Moldova a Băncii Transilvania şi deschiderea la Chişinău a reprezentanţei companiei de transport de gaze naturale Transgaz şi decizia de a participa la concursul investiţional de privatizare a intreprinderii de stat Vestmoldtransgaz. Cu această ocazie aş dori să anunţ că ziua de ieri, 26 februarie, comisia pentru desfăşurarea concursurilor de privatizare a anunţat rezultatul concursurilor, unde EuroTransgaz, în care asociat unic este Transgaz SA România, a devenit câştigătorul acestei competiţii. Prin intermediul acestui exerciţii trebuie să recunoaştem că TransGaz România, şi, dacă vreţi, statul român, până la urmă, şi-a confirmat bunele şi serioasele intenţii de a contribui la creşterea securităţii energetice a statului nostru ", a afirmat Pavel Filip, premierul Republicii Moldova, la conferinţa comună cu premierul Viorica Dăncilă.

"Investiţia ne va ajuta să diversificăm sursele de import a gazelor naturale. Va vea de câştigat nu doar investitorul, dar şi cetăţenii Republicii Moldova", a mai spus premierul Rep. Moldova.

Filiala Transgaz din Moldova, Eurotransgaz SRL, a depus, la finalul lunii decembrie 2017, cererea de participare la privatizarea a intreprinderii de stat Vestmoldtransgaz. Acesta este operatorul sistemului de transport de gaze naturale din Republica Moldova.

Compania Vestmoldtransgaz a fost scoasă la privatizare de Guvernul Rep. Moldova, la un preţ de 180 milioane lei moldovenesti (circa 8,8 milioane euro)şcu condiţia investirii a 93 de milioane de euro în următorii doi ani, anunţa Radio Chişinău.

Autorităţile de la Chişinău şi cele de la Bucureşti au declarat anterior că extinderea gazoductului de la Ungheni până la Chişinău ar putea fi finalizată până la sfârşitul anului 2018.